ABC เจรจาซื้อโครงการคอนโดนำมาพัฒนาต่อ คาดสรุป 1 ดีลใน Q1/60
ABC เจรจาซื้อโครงการคอนโดนำมาพัฒนาต่อ คาดสรุป 1 ดีลใน Q1/60
13 ม.ค. 2560

นายจิรภัทร วีรชยทองคำ รองกรรมการผู้จัดการ บริษัทแอสเซท ไบร์ท จำกัด (มหาชน) หรือ ABC เปิดเผยว่า บริษัทเจรจาซื้อโครงการคอนโดมิเนียมเพื่อนำมาพัฒนาต่อและคาดว่าจะสามารถสรุปได้ 1 ดีลภายในไตรมาส 1/60 หลังจากที่ได้เข้าลงนามบันทึกความเข้าใจเบื้องต้น (MOU) แล้ว 2 โครงการ คือ โครงการ AQ ESTES คอนโดมิเนียมสูง 37 ชั้น และโครงการบ้านหัวหิน ซึ่งเป็นโครงการโรงแรมและคอนโดมิเนียมระดับไฮเอนด์ติดทะเล นอกจากนี้ยังมีอีกหลายโครงการที่อยู่ในระหว่างการศึกษาและตัดสินใจด้วยเช่นกัน
ทั้งนี้ การเข้าทำ MOU เป็นผลสืบเนื่องจากการดำเนินธุรกิจการประมูลอสังหาริมทรัพย์แบบออนไลน์ หรือ “E- Auction” ของบริษัทที่จัดขึ้นประจำทุกไตรมาส ทำให้บริษัทเป็นที่รู้จักพร้อมได้รับความไว้วางใจในการนำทรัพย์สินเข้ามาร่วมฝากประมูลทั้งจากบุคคล บริษัท และสถาบันการเงินชั้นนำมากมาย ซึ่งรวมมีทรัพย์มูลค่ากว่า 5 แสนล้านบาท ที่นำเข้าร่วมประมูลในรูปแบบ E- Auction ผ่าน Property.abcpoint.com ซึ่งในทางกลับกันยังเป็นการสร้างโอกาสให้ทางบริษัทได้มองเห็นตัวเลือกที่กว้างขึ้น พร้อมกับสามารถเข้าถึงที่ดินและเจรจาได้โดยตรงจากเจ้าของที่นำทรัพย์มาฝากเพื่อการประมูล
“ปี 60 นี้จะเป็นปีทองของบริษัท ที่จะพลิกกลับมาเทิร์นอะราวด์ จากการเข้าเข้าซื้อโครงการที่มีคุณภาพและทำผลกำไรให้บริษัทได้ทันที รวมไปถึงโครงการ ABOVE Sukhumvit 39 ที่สร้างเสร็จสมบูรณ์ 100% รอการรับรู้รายได้  และ โครงการ ABC WORLD ที่บริษัทมีแผนจะจัดตั้งกอง REIT และพร้อมรับรู้รายได้ภายในปี 2560 นี้”นายจิรภัทร กล่าว